Dié Leonardo die duurste skildery nógDa Vinci se Salvator Mundi of Verlosser van die wêreld (Foto: AP/Kirsty Wigglesworth) ŉ Skildery van Leonardo da Vinci wat van die 1500’s dateer en Christus uitbeeld het vandeesweek die duurste kunswerk in menseheugenis geword toe dit vir $450,3 miljoen (sowat R6,5 miljard) deur ŉ veilinghuis in New York verkoop is. Die kunswerk, Salvator Mundi of Verlosser van die wêreld, is Woensdag deur Christie’s opgeveil. Die skildery is deur ŉ private koper, wat telefonies gebie het, gekoop. Die kunswerk is die laaste van Leonardo wat nog in private besit was. Verlosser van die wêreld was die eiendom van die Russiese sakeman en versamelaar Dmitri Ribolowlef. Hy het die skildery in 2013 aangekoop vir $127,5 miljoen (sowat R1,8 miljard). Die skildery, 66 x 45 cm, beeld Christus uit met die regterhand seënend in die lug en met ŉ kristalbal in die ander. Volgens ŉ verklaring van Christie’s het die kunswerk eers aan koning Charles I van Engeland behoort. Die skildery het uit die openbare oog verdwyn maar het weer in die 1900’s aandag getrek toe dit aangekoop is deur ŉ Britse kunsversamelaar. Die skildery is in dié tyd aan ŉ Leonardo-nabootser toegeskryf. Die skildery is weer in 1958 verkoop en in 2005 deur ŉ groep kunshandelaars aangekoop vir minder as $10 000 (R140 000). Dit was glo erg beskadig, maar is gerestoureer en geïdentifiseer as ŉ outentieke Leonardo. Hoewel meeste kunskenners saam stem oor die outentisiteit van die kunswerk, bevraagteken talle die waarde daarvan omdat dit ingrypende restourasiewerk moes ondergaan. Die skildery is verkoop vir bykans dubbel die prys van die vorige rekord wat as die duurste skildery in die geskiedenis beskryf is. Willem de Kooning se kunswerk Interchange is in September 2015 vir sowat $300 miljoen (R4,2 miljard) verkoop. Die hoogste prys wat ŉ kunswerk op ŉ veiling gehaal het, is Picasso se Vroue van Algiers wat vir $179,4 miljoen (R2,5 miljard) onder die hamer gekom het. Dié skildery is in 2015 ook deur Christie’s opgeveil. Christie’s het geen inligting oor die koper van die Leonardo verstrek nie.